………. (sz.) napirend

**E L Ő T E R J E S Z T É S**

**a Képviselő-testület 2023. november 30-i rendes ülésére**

**Tárgy:** Feladat-ellátási szerződés kötése a „Magyarországi Somer Hacair Egyesület”-tel

**Készítette:** ………………………….

Bakos-Pálinkás Judit

projekt referens

**Egyeztetve:** …………………………

Berg Dániel

alpolgármester

**Látta:**      ……………………………………

dr. Szalai Tibor

jegyző

          ……………………………………

dr. Silye Tamás

jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

A Magyarországi Somer Hacair Egyesület bérbevételi kérelmet nyújtott be a Budapest II. kerület, belterület **13669/0/A/49 hrsz-**on nyilvántartott, természetben **1027 Budapest, Szász Károly utca 1. pinceszint alatt található 609 m2** területű egyéb helyiség megnevezésű ingatlanból **509 m2 területű ingatlanrész**re.

A Gazdasági és Tulajdonosi Bizottság 264/2023.(X.2.) határozatával úgy döntött, hogy figyelembe véve a Margit-negyed Döntés-előkészítő és Tanácsadó Testület javaslatát, „a Budapest Főváros II. Kerületi Önkormányzat tulajdonában álló, Budapest II. kerület, belterület **13669/0/A/49 hrsz-on** nyilvántartott, természetben **1027 Budapest, Szász Károly utca 1. pinceszint alatt található 609 m2 területű egyéb helyiség megnevezésű ingatlanból 509 m2 területű ingatlanrész bérlőjének** a **Magyarországi Somer Hacair Egyesület**et (székhelye: 1061 Budapest, Paulay Ede utca 1., adószáma: 18182192-1-42) – bérbevétel célja közösségi tér kialakítása – **jelöli ki**.

A Bizottság – **úgy döntött továbbá**, hogy a Budapest Főváros II. Kerületi Önkormányzat a tulajdonában álló, Budapest II. kerület, belterület **13669/0/A/49** hrsz.-on nyilvántartott, természetben **1027 Budapest, Szász Károly utca 1. pinceszint alatt található 609 m2 területű egyéb helyiség megnevezésű ingatlanból 509 m2 területű ingatlanrész**re kijelölt bérlőjével, a **Magyarországi Somer Hacair Egyesület**tel (székhelye: 1061 Budapest, Paulay Ede utca 1., adószáma: 18182192-1-42) **kötendő bérleti** **szerződés feltételeiről** és a **bérleti díj mértékéről azt követően hozza meg döntését**, hogy a **Magyarországi Somer Hacair Egyesület** az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről szóló 34/2004.(X.13.) önkormányzati rendelet 40. § (2) bekezdése, valamint Budapest Főváros II. Kerületi Önkormányzat 317/2020.(X.29.) képviselő-testületi határozata alapján, a Magyarország helyi önkormányzatairól szóló 2011. évi CLXXXIX. törvény 23. § (3) és (5) bekezdésében foglaltak szerinti feladatra a **feladat ellátási szerződést az Önkormányzattal megkötötte,** egyúttal felkéri a Margit-negyed Döntés-előkészítő és Tanácsadó Testületet arra, hogy a feladat ellátási szerződés ismeretében tegye meg a bérleti díj mértékére vonatkozó javaslatát.

A **Magyarországi Somer Hacair Egyesület** a feladat ellátási szerződés megkötéséig kötelesbeszerezni Budapest Főváros II. Kerületi Önkormányzat Alpolgármesterének rendeltetés mód változtatást tudomásul vevő határozatát, vagy a Településképi Bejelentési Osztály állásfoglalását, mely szerint a tevékenység folytatásához településképi bejelentési eljárás lefolytatása nem szükséges.

A **Magyarországi Somer Hacair Egyesület** a feladat ellátási szerződés megkötéséig köteles tulajdonosi szerkezetét feltárni a nemzeti vagyonról szóló 2011. évi CXCVI. törvény 3. § (1) bekezdésének 1. pontja alapján, mely szerint átlátható szervezetnek minősül.

A Bizottság egyúttal **úgy döntött**, hogy amennyiben a jelen határozat meghozatalát követő 6 hónapon belül a feladat-ellátási szerződést az Önkormányzattal nem köti meg, úgy a bérlőkijelölésről rendelkező jelen határozat minden további jogcselekmény nélkül hatályát veszti.

A Magyarországi Somer Hacair Egyesület egy több mint 100 éve létező nemzetközi zsidó ifjúsági mozgalom, mely zsidó cserkészszövetségként indult a XX. század elején, majd a Vészkorszak alatt kiterjedt és sikeres embermentő tevékenységet folytatva szerzett történelmi hírnevet magának, Magyarországon megmentve a legtöbb lelket. Jelenleg 26 országban működik, legfőbb célja, hogy a következő generációt a judaizmus mellett szolidaritásra és aktivitásra tanítsa, illetve közösségi élményt nyújtson, már nem csak a 18 év alatti korosztálynak, de fiatal felnőtteknek is.

A rendszerváltás utáni HaSomer az egyik legnagyobb, folyamatosan működő zsidó ifjúsági szervezet hazánkban. Ma, mint zsidó ifjúsági mozgalom működik Budapest belvárosában, amely nagy hangsúlyt fektet a zsidó vallás, hagyományok és kultúra ápolására és oktatására, a zsidó identitás erősítésére.

A Magyarországi Somer Hacair Egyesület célja, hogy a Margit körút közvetlen vonzáskörzetében olyan közösségi teret hozzon létre, amely lehetőséget biztosít szabadidős programok, előadások, közösségépítő események megvalósulásának, pezsgő kulturális, mozgalmi és ifjúsági hangulatot teremtve ezzel a kulturális hagyományokkal rendelkező kerületrészben.

Szolgáltató számos rászoruló zsidó és nem zsidó család gyermekének egyaránt biztosít jutányos áron táborozási lehetőséget, ezen tevékenységét a megvalósuló új közösségi térrel még inkább támogatni kívánja.

AzMötv. 23. § (3) és (5) bekezdése értelmében:

„(3) A fővárosi kerületi önkormányzatok - törvény keretei között - önállóan gyakorolják a települési önkormányzatokat megillető valamennyi feladat- és hatáskört, amelyet törvény nem utal a fővárosi önkormányzat kizárólagos feladat- és hatáskörébe, valamint ellátják az (1) bekezdésbe nem tartozó településfejlesztési, valamint településrendezési és településüzemeltetési feladatokat.

(5) A kerületi önkormányzat feladata különösen:

1. helyi közutak, közterek és parkok kezelése, fejlesztése és üzemeltetése;

2. tulajdonában álló közterületek használatára vonatkozó szabályok és díjak megállapítása;

3. a parkolás-üzemeltetés;

4. általános közterület-felügyeleti hatáskör a kerület közigazgatási határán belül, ide nem értve a (4) bekezdés I. pontjában meghatározott területet;

5. helyi településrendezés, településfejlesztés;

6. helyi településrendezési szabályok megalkotása (fővárosi településrendezési terv alapján);

7. turizmussal kapcsolatos feladatok ellátása;

8. ipari és kereskedelmi tevékenységgel kapcsolatos szabályozási jogkörök;

9. egészségügyi alapellátás, az egészséges életmód segítését célzó szolgáltatások;

10. óvodai ellátás;

11**. gyermekjóléti szolgáltatások és ellátások;**

11a. **szociális szolgáltatások és ellátások, amelyek keretében települési támogatás állapítható meg;**

12. a területén hajléktalanná vált személyek ellátásának és rehabilitációjának, valamint a hajléktalanná válás megelőzésének biztosítása;

13. a helyi közművelődési tevékenység támogatása, a kulturális örökség helyi védelme;

14. saját tulajdonú lakás- és helyiséggazdálkodás;

15. helyi adóval kapcsolatos feladatok;

16. a kistermelők, őstermelők számára - jogszabályban meghatározott termékeik - értékesítési lehetőségeinek biztosítása, ideértve a hétvégi árusítás lehetőségét is;

17**. kerületi sport és szabadidősport támogatása, ifjúsági ügyek;**

18. közreműködés a helyi közbiztonság biztosításában;

19. nemzetiségi ügyek.”

A Magyarországi Somer Hacair Egyesület segítséget nyújt az Önkormányzatnak Magyarország helyi önkormányzatairól szóló 2011. évi CLXXXIX. tv. 23. § (5) bekezdés 11. pontjában (**gyermekjóléti szolgáltatások és ellátások),** a 11a. pontjában (**szociális szolgáltatások és ellátások**) és a 17. pontjában (**kerületi sport és szabadidősport támogatása, ifjúsági ügyek**) meghatározott feladatainak ellátásában.

A cél, hogy a 1027 Budapest, Szász Károly utca 1. szám alatt található ingatlanban létrejövő új közösségi térrel a Magyarországi Somer Hacair Egyesület támogassa a fiatalokat, a kreatív amatőr alkotókat, tevékeny közösségeket, segítse a helyi társadalom kulturális kapcsolatrendszerének kialakulását.

Kérem a Képviselő-testületet, hogy a határozati javaslatot fogadja el.

**Határozati javaslat**

A Képviselő-testület úgy dönt, hogy – a határozat melléklete szerinti tartalommal – megköti a **Magyarországi Somer Hacair Egyesület**tel (székhelye: 1061 Budapest, Paulay Ede utca 1. adószáma: 18182192-1-42) az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről szóló 34/2004.(X.13.) önkormányzati rendelet 40. § (2) bekezdése, valamint a Magyarország helyi önkormányzatairól szóló 2011. évi CLXXXIX. törvény 23. § (3) és (5) bekezdés 11., 11a. és 17. pontjában foglaltak szerinti feladatra a feladat ellátási szerződést.

A Képviselő-testület felkéri a Margit-negyed Döntés-előkészítő és Tanácsadó Testületet arra, hogy a feladat ellátási szerződés ismeretében tegye meg a bérleti díj mértékére vonatkozó javaslatát a Gazdasági és Tulajdonosi Bizottság felé.

**Felelős:** polgármester

**Határidő:** 60 nap

A határozati javaslat elfogadásához egyszerű többségű szavazati arány szükséges.

**Budapest, 2023. november 20.**

**Szabó Gyula**

alpolgármester

*Határozati javaslat melléklete*

**Feladat-ellátási szerződés**

amely létrejött egyrészről a

**Budapest Főváros II. Kerületi Önkormányzat**

székhelye: 1024 Budapest, Mechwart liget 1.

törzskönyvi azonosító száma (PIR): 735650

államháztartási egyedi azonosítója (ÁHTI): 745213

adószáma: 15735650-2-41

KSH statisztikai számjele: 15735650-8411-321-01

bankszámlaszáma: 12001008-00201761-00100004

képviseli: Örsi Gergely polgármester

(a továbbiakban: **Önkormányzat**), valamint

másrészről a

**Magyarországi Somer Hacair Egyesület**

székhelye: 1061 Budapest, Paulay Ede utca 1.

nyilvántartási száma: 01-02-0010304

adószáma: 18182192-1-42

KSH statisztikai számjele: 18182192-9499-529-01

bankszámlaszáma: 16200010-10119233-00000000

képviseli: Bedő Márton István, elnök

(a továbbiakban: **Szolgáltató**)

valamint Önkormányzat és Szolgáltató együttesen említve (a továbbiakban együtt: **Felek**) között az alulírott napon és helyen az alábbi feltételekkel:

1. **Szerződés előzményei**

Budapest Főváros II. Kerületi Önkormányzat Képviselő-testületének az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről szóló 34/2004.(X.13.) önkormányzati rendelet (továbbiakban Vagyonrendelet) 40. § (2) bekezdése szerint: „A Margit-negyed területén található helyiségek bérbeadása esetén a Képviselő-testület által létrehozott Margit-negyed Döntés-előkészítő és Tanácsadó Testület jogosult javaslatot tenni Budapest Főváros II. Kerületi Önkormányzat Gazdasági és Tulajdonosi Bizottságának (a továbbiakban: GTB) a bérlő személyére, a benyújtott bérbevételi kérelem értékelésére, valamint a Képviselő-testület erről szóló határozatainak megfelelően a bérleti díj összegére azzal, hogy a GTB közérdekű önkormányzati célból (a Magyarország helyi önkormányzatairól szóló 2011. évi CLXXXIX. törvényben meghatározott kötelező feladatok ellátása, az Önkormányzat megbízásából) jogosult a bérleti jogviszonyra vonatkozó szabályokat a jelen rendeletben foglaltaktól eltérően megállapítani.”

A GTB 264/2023.(X.2.) bérlőkijelölésről rendelkező határozata (a továbbiakban: GTB határozat) jelen szerződés Szolgáltatóját az Önkormányzat tulajdonában álló, Budapest II. kerület, belterület **13669/0/A/49** hrsz.-on nyilvántartott, természetben **1027 Budapest, Szász Károly utca 1. pinceszint alatt található 609 m2** területű egyéb helyiség megnevezésű ingatlanból **509 m2** területű **ingatlanrész** bérlőjének jelölte ki, figyelembe véve a Margit-negyed Döntés-előkészítő és Tanácsadó Testület javaslatát a Szolgáltató bérbevételi céljára („közösségi tér kialakítása”) vonatkozólag.

A GTB határozata rendelkezett továbbá arról, miszerint a fent meghatározott ingatlan vonatkozásában a Szolgáltatóval kötendő bérleti szerződés feltételeiről és a bérleti díj mértékéről azt követően hozza meg döntését, hogy a Szolgáltató a Vagyonrendelet 40. § (2) bekezdése, valamint Budapest Főváros II. Kerületi Önkormányzat 317/2020.(X.29.) képviselő-testületi határozata alapján, a Magyarország helyi önkormányzatairól szóló 2011. évi CLXXXIX. törvény 23. § (3) és (5) bekezdésében foglaltak szerinti feladatra **a feladat ellátási szerződést az Önkormányzattal megkötötte**.

Amennyiben a Szolgáltató a GTB határozatának meghozatalát követő 6 (hat) hónapon belül a feladat-ellátási szerződést az Önkormányzattal nem köti meg, úgy a bérlőkijelölésről rendelkező GTB határozat minden további jogcselekmény nélkül hatályát veszti.

1. **Szerződés célja**

Az Önkormányzat Magyarország helyi önkormányzatairól szóló 2011. évi CLXXXIX. törvény 23. § (5) bekezdésének 11., 11.a és 17. pontjaiban meghatározott feladatkörében biztosítja a gyermekjóléti szolgáltatásokat és ellátásokat, szociális szolgáltatásokat és ellátásokat, valamint a kerületi sport és szabadidősport támogatását, ifjúsági ügyeket.

Szolgáltató egy több mint 100 éve létező nemzetközi zsidó ifjúsági mozgalom, mely zsidó cserkészszövetségként indult a XX. század elején, majd a Vészkorszak alatt kiterjedt és sikeres embermentő tevékenységet folytatva szerzett történelmi hírnevet magának, Magyarországon megmentve a legtöbb lelket. Jelenleg 26 országban működik, legfőbb célja, hogy a következő generációt a judaizmus mellett szolidaritásra és aktivitásra tanítsa, illetve közösségi élményt nyújtson, már nem csak a 18 év alatti korosztálynak, de fiatal felnőtteknek is.

A rendszerváltás utáni HaSomer az egyik legnagyobb, folyamatosan működő zsidó ifjúsági szervezet hazánkban. Ma mint zsidó ifjúsági mozgalom működik Budapest belvárosában, amely nagy hangsúlyt fektet a zsidó vallás, hagyományok és kultúra ápolására és oktatására, a zsidó identitás erősítésére.

A Felek közötti Szerződés célja, hogy a Margit körút közvetlen vonzáskörzetében olyan közösségi teret hozzanak létre, amely lehetőséget biztosít szabadidős programok, előadások, közösségépítő események megvalósulásának, pezsgő kulturális, mozgalmi és ifjúsági hangulatot teremtve ezzel a kulturális hagyományokkal rendelkező kerületrészben.

A Frankel Leó utcai zsinagóga nagyon közel helyezkedik el a Margit körúthoz. A zsinagóga több száz fős közösségének gyermekei elsődleges célközönség. Sokan közülük már jelenleg is a Szolgáltató mozgalmának tagjai. A Szolgáltató mozgalmának kapuja ugyanakkor nyitva áll mindenki előtt, aki érdeklődik a programjai és az értékei iránt.

Szolgáltató számos rászoruló zsidó és nem zsidó család gyermekének egyaránt biztosít jutányos áron táborozási lehetőséget, ezen tevékenységét a megvalósuló új közösségi térrel még inkább támogatni kívánja.

A Szolgáltató az új közösségi térrel támogatja a fiatalokat, a kreatív amatőr alkotókat, tevékeny közösségeket, segíti a helyi társadalom kulturális kapcsolatrendszerének kialakulását.

1. **Szerződés tárgya**

A Felek megállapodnak abban, hogy az Önkormányzat fent hivatkozott jogszabályokból fakadó feladatainak ellátása érdekében, az Önkormányzattal együttműködve a Szolgáltató vállalja, hogy:

3.1. A II. kerületi sport és szabadidősport, valamint ifjúsági ügyek támogatása céljából ifjúsági (elsősorban 6-18 év közötti korosztálynak szóló) szabadidős programokat szervez az iskolai tanulmányi időszakban minden hétvégére, nyáron eseti rendszerességgel, valamint a 18-35 év közötti korosztály számára kulturális, hagyományőrző és közéleti programokat szervez.

3.2. Táborokat, kirándulásokat szervez a helyi közösség számára.

3.3. A Szolgáltató mozgalmának külhoni testvérklubjai és társszervezetei számára szemináriumokat és találkozókat rendez a közösségi térben vagy a II. kerület más részein.

3.4. Pest vármegyén kívüli cserkészek, vagy más diákcsoportok számára találkozókat és táborokat szervez a II. kerületben.

3.5. Gyermekjóléti és szociális ellátások kapcsán, saját helyszíni tevékenysége függvényében és arra tekintettel civil partnerintézményeinek felajánlja a Szolgáltató nem-formális nevelési tereit, hogy szociális nehézségekkel küzdő gyermekek biztonságos környezetben felzárkózzanak, szükségleteiknek megfelelő figyelmet és fejlesztést kapjanak, hogy aztán a formális oktatásban behozzák lemaradásaikat és önállósodjanak. Ezt az inkubációs folyamatot a Szolgáltató a kerületi iskolák számára is megnyitja.

1. **Felek jogai és kötelezettségei**

4.1. Az Önkormányzat vállalja, hogy a jelen szerződés időtartama alatt, előre egyeztetett módon, a Szolgáltató részére megjelenési lehetőséget biztosít a rendelkezésére álló helyi nyomtatott és elektronikus médiában.

4.2. A Felek kötelesek a tudomásszerzést követően haladéktalanul tájékoztatni egymást minden olyan tényről, körülményről, amely a jelen szerződésben foglaltak szerinti teljesítést veszélyezteti.

4.3. A Felek kötelesek a tudomásszerzést követően haladéktalanul tájékoztatni egymást minden olyan tényről, körülményről, amely a Felek jelen szerződésből eredő jogainak gyakorlását, vagy kötelezettségeinek teljesítését akadályozza, vagy veszélyezteti.

4.4. A Felek a jelen szerződés teljesítése, valamint a jogszabályok alapján őket megillető jogok gyakorlása, illetve az őket terhelő kötelezettségek teljesítése során jóhiszeműen és egymással kölcsönösen együttműködve kötelesek eljárni. A Felek kötelesek tartózkodni minden olyan magatartástól, amivel egymás jogát vagy jogos érdekét sértenék.

4.5. A Szolgáltató köteles minden év március 31. napjáig a tárgyévre vonatkozó írásbeli tervet, valamint az előző évre vonatkozó írásbeli beszámolót elkészíteni szakmai tevékenységéről az Önkormányzat felé.

4.6. A Szolgáltató a tevékenységét és jelen szerződésben vállalt feladatainak ellátását politikai, vallási, világnézeti elkötelezettség, és bármilyen hátrányos megkülönböztetés – nem, kor, vallás, politikai, nemzeti/társadalmi hovatartozás, vagyoni, születési különbségtétel – nélkül végzi.

4.7. A Szolgáltató az őt a jelen szerződés alapján terhelő kötelező szolgáltatásokkal kapcsolatban, a jelen szerződésben részletesen meghatározottak szerint köteles biztosítani a folyamatos szolgáltatást és annak garanciális eszközeit, így különösen:

4.7.1. A szükséges személyi és tárgyi feltételek megteremtését, fenntartását és fejlesztését. E körben a Szolgáltató – szükség szerint – munkáltatói utasítások útján is köteles biztosítani azt, hogy munkavállalói magatartása megfeleljen az Önkormányzat által meghatározott, és a jelen szerződésben foglalt közszolgáltatási feladat ellátásához szükséges mennyiségi és minőségi követelmények teljesítésére vonatkozó elvárásoknak, amely elvárásokat az Önkormányzat Szolgáltatóval egyeztetve határoz meg.

4.7.2. A szükséges tárgyi feltételek megteremtését, fenntartását és fejlesztését – ide értve az eszközök szükséges cseréjét, korszerűsítését vagy felújítását – az e Szerződés megkötését követő birtokbavétel Felek által dokumentált állapotának megőrzése érdekében.

4.7.3 A Szolgáltató saját eszközei kapcsán a Szolgáltató szavatol azért, hogy rendelkezik mindazon jogokkal, amelyek a jelen szerződéssel vállalt feladatok ellátásához szükségesek és ezen eszközön harmadik személyeknek nincs olyan fennálló joga, jogos igénye, amely a feladatok ellátását kizárná vagy korlátozná.

1. **Szerződés hatálya**

5.1. A Felek jelen szerződést a .../2023.(XI.30.) számú képviselő-testületi határozat alapján, annak hatálybalépésétől kezdődően határozatlan időre kötik.

5.2. Jelen szerződés a Felek általi kölcsönös aláírással lép hatályba. Amennyiben a szerződés aláírására nem egy időben és helyen kerül sor, a hatálybalépés időpontja az utolsó aláírás napja.

5.3. A szerződést a Felek csak közös megegyezéssel, kizárólag írásban módosíthatják.

1. **Ellenszolgáltatás**

Felek megállapodnak abban, hogy a fent hivatkozott GTB döntés szerint a határozatban és jelen szerződés 1. pontjában meghatározott helyiségre a Margit-negyed Döntés-előkészítő és Tanácsadó Testület javaslatára a bérleti díj mértékéről a GTB dönt.

1. **Szerződés megszüntetése**

7.1. A Szerződés megszűnik, illetve megszüntethető:

a) Felek közös megegyezésével;

b) rendes felmondással;

c) rendkívüli felmondással;

az alábbiak szerint:

7.2. Jelen szerződés közös megegyezéssel bármikor megszüntethető.

7.3. Jelen szerződést bármelyik fél írásban indoklás nélkül a másik fél székhelyére címzett nyilatkozattal 180 napos felmondási idő kikötése mellett rendes felmondással megszüntetheti;

7.4. A szerződést bármelyik fél jogosult azonnali hatállyal felmondani:

a) ha valamelyik fél a megállapodásban vállalt, illetve jogszabály szerinti kötelezettségét a másik fél ismételt írásbeli felszólítása ellenére sem teljesíti,

b) ha másik fél sérelmére súlyosan jogsértő, jelentős mértékű anyagi vagy erkölcsi károsodást okozó magatartást tanúsít.

Az azonnali hatályú felmondást írásban, indokolással ellátva kell közölni a másik féllel.

7.5. A jelen szerződés bármilyen okból történő megszűnése vagy megszüntetése esetén a Szolgáltató köteles az Önkormányzattal, vagy bármely általa megjelölt személlyel - a megszűnés időpontját megelőzően is - együttműködni a szolgáltatások átadás-átvétele és folyamatosságának lehetőség szerinti további biztosítása érdekében.

1. **Felek kapcsolattartói**

A Felek a jelen szerződés időtartamára érdemi nyilatkozattételre jogosult kapcsolattartót jelölnek ki. A kapcsolattartó a másik Féllel történő kapcsolattartás mellett elősegíti, szervezi és koordinálja az adott Fél jelen szerződés szerinti kötelezettségei teljesítését. A kapcsolattartó nevéről, postacíméről, telefon és telefax számáról, valamint elektronikus levélcíméről a jelen szerződés aláírásával egyidejűleg, változás esetén pedig a változást követően haladéktalanul, de legkésőbb 5 (öt) munkanapon belül tájékoztatják egymást.

|  |  |
| --- | --- |
| Szolgáltató részéről: | Önkormányzat részéről: |
| név: Bedő Márton István | név: Berg Dániel alpolgármester |
| értesítési cím:  1136 Budapest Balzac utca 22 | értesítési cím:  1024 Budapest, Mechwart liget 1. |
| Telefon: +36 70 427 66 37 | telefon: +3613465551 |
| e-mail: titkar@somer.hu | e-mail: [berg.daniel@masodikkerulet.hu](mailto:berg.daniel@masodikkerulet.hu) |

1. **Egyéb rendelkezések**

9.1. Felek megállapodnak abban, hogy a szerződés bármely pontjának érvénytelensége nem hat ki a szerződés egészére, az nem érinti a szerződés egyéb rendelkezéseinek érvényességét, kivéve, ha a Felek az érintett rendelkezések nélkül a szerződést nem kötötték volna meg. A Felek jóhiszeműen együttműködnek annak érdekében, hogy az ilyen rendelkezést mindkét Fél számára elfogadható, érvényes rendelkezéssel helyettesítsék.

9.2. Szolgáltató kijelenti, hogy a Fővárosi Törvényszék nyilvántartásában 01-02-0010304 nyilvántartási számon nyilvántartásba vett, magyarországi székhellyel rendelkező egyesület, amelynek szerződéskötési képessége a jelen Szerződés tárgyát képező szolgáltatások vonatkozásban sem kizárás, sem korlátozás alá nem esik.

9.3. A Szolgáltató kijelenti, hogy a GTB határozatban foglaltaknak megfelelően tulajdonosi szerkezetét feltárta és nyilatkozik, hogy a nemzeti vagyonról szóló 2011. évi CXCVI. törvény 3. § (1) bekezdés 1. pontja szerinti átlátható szervezetnek minősül. E nyilatkozatban foglaltak változása esetén az Önkormányzatot a Szolgáltató haladéktalanul tájékoztatni köteles. Szolgáltató kijelenti továbbá, hogy a nemzeti vagyonról szóló 2011. évi CXCVI. törvény előírásait figyelembe véve, a jelen szerződésben meghatározott közszolgáltatási feladatok megvalósítására alkalmas, a törvény követelményeinek megfelelő jogi személy.

9.4. A Szolgáltató kijelenti, hogy a GTB határozatban foglaltaknak megfelelően a jelen szerződés megkötéséig beszerezte Budapest Főváros II. Kerületi Önkormányzat Alpolgármesterének rendeletetés mód változást tudomásul vevő határozatát, vagy a Településképi Bejelentési Osztály állásfoglalását, mely szerint a tevékenység folytatásához településképi bejelentési eljárás lefolytatása nem szükséges, mely a jelen megállapodás elválaszthatatlan részét képezi.

9.5. Felek a szerződés megkötésével és teljesítésével összefüggésben esetlegesen felmerülő jogvitáikat megkísérlik békés, tárgyalásos úton rendezni. A Felek bírósághoz fordulhatnak, amennyiben a közöttük fennálló vitát a vitás kérdésre vonatkozó értesítés kézbesítését követő 30 (harminc) napon belül nem tudják rendezni. A szerződésből eredő vagy azzal kapcsolatban felmerülő valamennyi jogvita esetén a hatáskörrel és illetékességgel rendelkező magyar bíróság jár el.

9.6. Jelen szerződésben nem szabályozott kérdésekben Magyarország helyi önkormányzatairól szóló 2011. évi CLXXXIX. törvény, valamint a Polgári Törvénykönyvről szóló 2013. évi V. törvény rendelkezései irányadóak.

9.7. A jelen szerződés 4 egymással szó szerint megegyező eredeti példányban készült, amelyből aláírás után 1 példány Szolgáltatót, 3 példány az Önkormányzatot illeti.

Felek a jelen 6 oldalból álló folyamatos sorszámozással ellátott szerződést - annak elolvasása és közös értelmezése után - mint akaratukkal mindenben megegyezőt, jóváhagyólag írják alá.

|  |  |
| --- | --- |
| Budapest, 2023..  …………..………    …………………………………… | Budapest, 2023.. ………….………    …………………………………… |
| Budapest Főváros II. Kerületi Önkormányzat  Örsi Gergely  polgármester | Magyarországi Somer Hacair Egyesület  Bedő Márton István  elnök |